Kalavská, Andrea, ministerka zdravotníctva SR (2019-10-25):
Ďakujem veľmi pekne. Vážený pán predsedajúci, vážené dámy, vážení páni, dovoľte mi teda povedať jednu moju osobnú vec na začiatku. Ja som veľmi šťastná, že tu dnes s týmto návrhom zákona môžem stáť. Je to zákon 578, je to, ľudovo povedané, ten zákon, o ktorom sa asi pol roka baví celé Slovensko, a je to zákon o stratifikácii, alebo teda o tej nejakej zdravej zmene, ktoré chce predniesť ministerstvo zdravotníctva. Takže ja som vďačná, že tu vlastne aj dnes pred vami môžem stáť a uchádzať sa v prvom čítaní o vašu podporu. Mám rada pekný život, a keby som si bola vybrala ľahšiu cestu, tak tu dnes nestojím a možno s týmito dvoma zákonmi idem s pochvalou možno aj z opozície domov alebo na ministerstvo a riešim si ostatné veľmi podstatné veci ako, ktoré nikoho nezaujímajú, nikomu v tomto štáte a systéme nepomôžu. Ja vám poviem len pár údajov a potom zistíte, či môj boj alebo to, čo tu predvádzam asi posledného polroka, je zbytočné, alebo je smiešne, alebo sa to oplatí robiť. V rámci ústavnej zdravotnej starostlivosti ja si stále myslím, že my musíme prejsť nejakou reformou alebo systemizáciou. Predkladaný návrh, ktorý vám predkladám do prvého čítania, vychádza z koncepcie hodnota za peniaze. Tento návrh, ktorý vám tu predkladám, vyžadoval stovky hodín práce analytikov, lekárov, legislatívcov, právnikov, odborníkov. To, že prichádzam štyri mesiace pred voľbami, mne je to samej veľmi ľúto, ale ja som minister zdravotníctva jeden a pol roka a tým, že sme na tom skutočne veľa pracovali a chceli sme ho po odbornej stránke mať najlepšie pripravený, nebola som schopná sem sa skôr dostať. Prečo ma alebo čo ma viedlo k tomu, že idem s takýmto alebo s takou zmenou? V rámci slovenskej ústavnej zdravotnej starostlivosti je jedno zo štyroch lôžok neobsadené. Dĺžka hospitalizácie v slovenských zdravotníckych zariadeniach je o 20 % ako v ostatných európskych krajinách. Slovensko má o 10 % viac hospitalizácií ako priemer európskych krajín. Na konci z toho by ste očakávali, že Slovák bude spokojný v nemocnici, slovenský občan, žena, muž sa dožije viac ako priemer Európy. Očakávali by ste, že veky alebo roky dožité alebo prežité v plnom zdraví sú lepšie a vyššie ako ostatní členovia európskych krajín, ale opak je pravdou. Opak je pravdou, pretože Slováci sú na tom druhí najhorší v rámci európskych krajín, čo sa týka zbytočných úmrtí. Priemer zbytočných úmrtí v Európe je 126 na 100 000 ľudí. Najlepšie sú na tom Francúzi, tých zbytočne umiera len 76 na 100 000 ľudí a Slovákov 243. Horší sú už len Maďari, tam je 266. Teraz mi povedzte, či by ste ako minister zdravotníctva, nikdy neviete, ako dlho tam budete, väčšinou minister zdravotníctva je veľmi krátko, len sedeli, kúrili a svietili a riešili, prepáčte za výraz, sprostosti, ktoré nikomu nepomôžu. Ale môžem byť potom veľmi pekná. Počúvate z regiónu, ja počúvam z regiónu, vy tiež ste poslanci a ste zástupcovia ľudí, ktorí si vás sem zvolili nato, aby ste niečo zmenili, že to nefunguje dobre. Ja sa snažím robiť tak, aby som každý deň dokázala dať odpočet za to, čo robím, a že tam nesedím rok a pol alebo dva roky úplne nadarmo a zbytočne. Preto prichádzam s návrhom, ktorý by mohol znížiť odvrátiteľné úmrtia, a na druhej strane nehovorím, že toto je všeliek na slovenské zdravotníctvo. Ja som to tak nikdy ani nebrala, ani neberiem. Slovenské zdravotníctvo tým, že možno nikto nemal, alebo teda málo ľudí malo odvahu, dostatok možno času, dostatok skvelých spolupracovníkov, ktorí skutočne veria, že ešte existuje zdravý rozum a zaviazanosť voči voličom, ktorí ma volili, aby som niečo dokázala, ukázala, aby som im niečo zlepšila a nielen bola za peknú a nedajbože urobila niečo, za čo by mohol niekto kritizovať. My sme prišli so stratifikáciou, ktorá by mala zlepšiť ústavnú zdravotnú starostlivosť a tie parametre, ktoré som vám hovorila. Nie je to všeliek. Na základe stratifikácie, alebo resp. reformy ústavnej zdravotnej starostlivosti, je to akási kostra, ktorá obsahuje a bude obsahovať päť vykonávacích predpisov. Jeden z nich je aj nariadenie o novej minimálnej ambulantnej a ústavnej sieti. Čiže ak sa prijme stratifikácia, ruka v ruke ide aj revízia ambulantnej sféry. Minulý týždeň sme mali veľkú konferenciu ku štandardom, čiže my v rámci stratifikácie sa snažíme vytvárať aj štandardy, aby sme si konečne zadefinovali, čo je štandard v rámci poskytovania zdravotnej starostlivosti na Slovensku. Štandard nie je to, keď ma bolí koleno a myslím si, že mám mať zajtra MR-ko, nie je to štandard. Štandard je ten, čo povedia profesori, odborníci v danej oblasti, kedy ja mám mať MR-ko alebo 
CT-čko. Neviem, či o tom viete, slovenský pacient je pacient, ktorý má asi najviac MR a CT vyšetrení v rámci všetkých pacientov Európskej únie. Čiže nás strašne veľa finančných prostriedkov stojí. A ako skončí slovenský pacient? Slovenský pacient má kratšiu dĺžku dožitia ako priemer EÚ a zbytočne nám umiera ako priemer EÚ. Tým, že máme obmedzené personálne zdroje, nielen Slovensko, ale celá Európska únie, resp. celý svet, a zavádzame nové štandardy vo vzdelávaní, máme rezidentský program, máme motivačné štipendiá, v ďalšom čítaní v zákone 576 bude zavádzanie odbornej stáže. Čiže napríklad to robíme, aby sme zvýšili chuť študovať medicínu, pracovať na Slovensku, aby sme zvýšili počet zdravotníckych pracovníkov, ktorí budú pracovať na Slovensku, je to aj rezidentský program. Čiže ja som len vypichla pár oblastí, ktoré okrem stratifikácie riešim, pretože veľakrát sa dozvedám z toho, z médií, od ľudí, že toto je všeliek. Nie je to všeliek, ale podľa mňa je to v rámci toho, aby sme udržali poskytovanie zdravotnej starostlivosti na primeranej európskej úrovni, nevyhnutné. Ja si dovolím tvrdiť, že ak my neprijmeme alebo vy neprijmete túto reformu, tak bude už len horšie. V súčasnosti prebieha reforma, prebieha reforma neriadená, stratifikácia neriadená, minister zdravotníctva nemá absolútne žiaden dosah na súkromných investorov, čo sú v zdravotníctve. Mám dosah na 15 nemocníc. Myslíte, že 15 nemocníc pokryje celú zdravotnú starostlivosť? Ostatné ja ovplyvniť neviem. Pred dvoma týždňami som vystupovala, asi pred týždňom na TREND konferencii, kde som sa jasne pýtala nezávislého analytika, prosím vás, povedzte mi, po odbornej stránke je to zle napísané? Ak je tam niečo zlé, čo by nám mohlo uškodiť, povedzte mi čo? Boli ste tam viacerí. Odpovedali mi, že po odbornej stránke analytici, nezávislí analytici, nemali tričká žiadnej politickej strany, nehovorili, že by to bolo zlé. Nehovorím, že je to dokonalé. Preto som vyzvala či opozíciu, či koalíciu, odbornú obec, aby sme sa spolu na to pozreli. A z tohoto miesta dovolím si tvrdiť, že boli tam určité nezrovnalosti, boli tam veci, na ktoré ma upozornili poslanci z OĽANO, poslanci z SaS, poslanci zo SMER-u, poslanci z SNS, na ktoré ma upozornili aj odborové organizácie. My sme to zapracovali, či už formou chystajúcich pozmeňujúcich návrhov, alebo do platnej legislatívy. Netvrdím si, že som najmúdrejšia, ale tvrdím, že treba niečo zmeniť. Každého ešte stále vyzývam, ak by to prešlo po prvom čítaní, som otvorená diskusii, otvorená k tomu, aby tento zákon bol dobrý, slušný, prijatý, či už koalíciu a opozíciou, pretože na konci dňa je to zmena na 11 rokov a všetci by sme viac-menej mali byť konformní. Neviem ovplyvniť viac. Toto je maximum, čo ja môžem spraviť, že som sa dnes sem dostala, za to veľmi pekne ďakujem pánovi premiérovi aj vláde Slovenskej republiky. Teraz sa už uchádzam len o vašu podporu, ale ešte stále je tu priestor na to, keď si myslíte, že je niečo zlé, aby sme to zlepšili. Mala som veľa konferencií, kde poisťovne, pacienti, profesori, docenti, odborné spoločnosti vyjadrili podporu tomuto zákonu. Avšak včera som videla tu pár zblúdilcov v bielych plášťoch, teda že protestujú proti stratifikácii. Dovoľte na tomto mieste ešte pár viet, možno už k tomu sa nebudem mať možnosť vyjadriť. Prvýkrát som rozprávala s pánom Kollárom. Rozprával tam niečo o odbornosti. Keď sme na tom nepochodili, sme ho veľmi ľahko vyviedli z omylu, že keby si to aspoň prečítal s porozumením, ak nie, veľmi rada vysvetlím v pokore od rána do večera každému, čo chce. Včera tu už bolo gorilie mláďa. Ja viem, že teraz je hitovka, o tomto sa baviť, ale skutočne je to veľké, tvrdé nepochopenie. Včera tam boli lekári, možno piati, desiati, ktorí tam prišli, neviem, či to prečítali ten zákon, neviem, či mu porozumeli, ale, prosím vás, ja vám úprimne hovorím: môj zámer, tohoto zákona, bolo obmedziť súkromných investorov v zdravotníctve, dať jasné pravidlá, nedať alebo zobrať extrémnu moc, ktorú majú poisťovne v súčasnosti v zdravotníctve, a majú, pretože do zmluvných vzťahov ministerstvo, do zmluvných vzťahov medzi poisťovňou a poskytovateľom ministerstvo teraz nemá ako vstúpiť, čiže mojím alebo naším cieľom bolo dať jasné pravidlá, dať jasné pravidlá dostupnosti akútnej zdravotnej starostlivosti, centralizovať špičkové výkony na Slovensku, aby chudák jednoduchý pacient nebol odkázaný hľadať telefónne čísla a kamaráta v Bratislave, v Banskej Bystrici, v Nitre alebo v Martine, aby mu infarkt alebo mozog odoperovali tam, kde majú, aby tu boli jednotné pravidlá a jednotné štandardy. A včera, čo som mala možnosť počuť, že toto je pre Pentu a súkromných investorov. Ja už som sa len natriasla, že ľudia ma budú obviňovať aj z toho, že som zapríčinila onkologické ochorenia ja na Slovensku, keďže za všetko môžem a každý to používa, ako sa mu to páči. No, jednoducho povedané, keby si to niekto aspoň prečítal a potom niečo hovoril, či to je pre súkromný sektor alebo nie. Napríklad nemocnica Bory vôbec nie je na mape stratifikácie. Tak mi povedzte, či je to pro Penta, pro Nepenta, pro Agel, pro súkromný investor alebo pro štát. Ja sa snažím všetko, čo je kľúčové, sústrediť do štátnych nemocníc, pretože ja teraz alebo minister zdravotníctva nevie garantovať, že súkromný podnikateľ nezatvorí nemocnicu a nebude tam predávať topánky. Preto prichádzam so zákonom, kde sú jasné pravidlá, kde jasne hovoríme, kto, čo má poskytovať, v akom rozsahu, ale nám už nestačia počty, kde kto je. Ja si myslím, že je už na čase, aby sme sledovali aj kvalitu poskytovanej zdravotnej starostlivosti, aby sme tú kvalitu nejako aj bonifikovali a tých, ktorí to nevedia robiť, robia komplikácie, tým pádom to štát viac stojí, zbytočne nám ľudia zomierajú, tak tých odzmluvnili, resp. nemajú poskytovať tú zdravotnú starostlivosť. Možno trošku dlhší úvod, ale úprimne, cieľom zákona bolo zlepšiť zdravotnú starostlivosť ústavnú, zlepšiť čísla, zlepšiť parametre na Slovensku a koncové výkony, gro zdravotnej starostlivosti situovať do štátnych rúk. Ďakujem veľmi pekne.